TOIMENPITEET KISAAMISTAPAUKSISSA

Mitä on koulukiusaaminen?

Koulukiusaamisesta on kysymys silloin, kun yksi ja sama oppilas joutuu toistuvasti ja systemaattisesti muiden tahallisen ja negatiivisen toiminnan kohteeksi. Kiusaamiseen liittyy yleensä voimasuhteiden epätasapaino; kiusattu oppilas on jollakin tavalla puolustuskyvytön kiusaajaan tai kiusaajiin nähden. Kiusaaminen on usein ryhmäilmiö. Kiusaajaa tukevia rooleja ovat apuri, kannustaja ja hiljainen hyväksyjä.

Miten kiusaaminen ilmenee?

- sanallinen kiusaaminen: nimittelyä, haukkumista ja pilkkaamista

- fyysinen kiusaaminen: lyömistä, tönimistä, potkimista, kiinni pitämistä

- epäsuora kiusaaminen: jätetään toistuvasti ryhmän ulkopuolelle, puhutaan hänestä pahaa selän takana ja yritetään saada toisetkin välttämään häntä ja suhtautumaan häneen kielteisesti.

Miten kiusattu tunnistetaan

- oppilas on toistuvasti yksin välitunneilla tai ei halua ollenkaan lähteä välitunnille.

- poissaolot lisääntyvät

- oppilas vaikuttaa ahdistuneelta ja/tai surumieliseltä.

- oppilas jää päivän päätyttyä koulun alueelle lähtemättä heti kotiin.

- oppilaan vastauksille nauretaan toistuvasti.

- oppilasta ei valita ryhmätöihin tai joukkueisiin.

- oppilas hakeutuu aikuisten seuraan.

- oppilas on jollakin tavalla ryhmästä poikkeava.

Miten toimitaan kiusaamistapauksessa?

Kiusaamistapaukseen puututaan välittömästi eikä vähätellä missään tapauksessa. Keskustellaan asianomaisten kanssa, mistä on kysymys ja mitkä toimet saisi mahdollisesti kiusaamisen loppumaan. Keskustelun apuna voidaan käyttää seuraavaa mallia:

a) Kirjataan muistiin kiusatun kanssa selviä tositilanteita, joissa kiusaamista on sattunut.

b) Kiusaaja /kiusaajat otetaan puhutteluun tarkan ennakkosuunnitelman mukaisesti yksi kerrallaan saman oppitunnin aikana. Huolehditaan, että kiusaajat eivät voi keskustella keskenään.

c) Kiusaajille tehdään selväksi, että kiusaamisesta tiedetään selviä tosiasioita ja sen on loputtava välittömästi.

d) Keskustelu toistetaan tarvittaessa seuraavana päivänä.

e) Seurantakeskustelu pidetään parin viikon päästä.

f) Kiusatun kanssa neuvotellaan ja tarkistetaan myös mahdollisuuksien mukaan havainnoimalla, että kiusaaminen on todella loppunut.

g) Kiusaajien ja kiusatun vanhempiin otetaan yhteyttä ja kerrotaan kiusaamisesta, joka nyt on selvitetty ja jonka käsittely on päättynyt.

Luokanopettajan mukanaolo on välttämätöntä selvittelyn eri vaiheissa ja tarvittaessa asiaa käsitellään myös luokan /luokkien kanssa. Tarvittaessa järjestetään yhteinen tapaaminen kummankin osapuolen ja heidän vanhempiensa sekä koulun edustajien kanssa. Asia käsitellään myös oppilashuoltoryhmässä ja ryhdytään tarvittaviin ratkaisutoimiin.

Kiusaajan ja kiusatun tuomista saman pöydän ääreen tulee ensisijaisena toimenpiteenä varoa, varsinkin, jos kyseessä on pitkään jatkunut kiusaaminen.

Rankaisun tavoitteena on poistaa ei-toivottu käyttäytyminen, ei kostaa kiusaajalle.

Kiusaamisesta keskustellaan lukuvuoden alussa kaikissa luokissa luokanopettajan tai rehtorin johdolla. Samalla määritellään, mitä koulukiusaaminen on.

Koulussa tehdään säännöllisesti kiusaamiskyselyjä, joiden perusteella ryhdytään tarvittaviin toimenpiteisiin.